Author: MZP
Last saved by: spano

Predkladacia správa

Podnet: Materiál sa predkladá na základe bodu C.1. uznesenia vlády SR č. 532 z 13. júna 2001, ktorým vláda SR schválila Akčný program SR na vylúčenie spotreby látok poškodzujúcich ozónovú vrstvu v rokoch 2001 až 2008. Súčasne vláda uložila ministrovi životného prostredia predkladať vláde správu o plnení programu a v prípade potreby program aktualizovať a dopĺňať s tým, že prvá správa sa má predložiť do 30. júna 2003 a potom každé dva roky. 

Potreba: Viedenský dohovor o ochrane ozónovej vrstvy, prijatý v roku 1985, a Montrealský protokol o látkach, ktoré porušujú ozónovú vrstvu (prijatý v roku 1997) sú medzinárodnými právnymi nástrojmi na globálne riešenie jedného z najvážnejších environmentálnych problémov ľudstva. Zabezpečenie plnenia úloh z týchto medzinárodných zmlúv, ktorými je Slovenská republika viazaná, si vyžiadalo vypracovanie Akčného programu, ktorého plnenie je potrebné sledovať a v prípade nevyhnutnosti korigovať a doplniť. 

Stručný obsah: Správa o plnení Akčného programu obsahuje stručné zhrnutie programu, plnenie úloh z uznesenia vlády, spotrebu látok poškodzujúcich ozónovú vrstvu v rokoch 2001  a 2002 a návrh na transformáciu programu OZÓN na program minimálnej štátnej pomoci pre malých a stredných podnikateľov. 

Očakávaný dopad: Celkové náklady spojené s postupným vylúčením látok poškodzujúcich ozónovú vrstvu v rokoch 2001-2008 ostávajú nezmenené tak, ako sú uvedené v Akčnom programe, čo znamená približne 890 miliónov Sk. Akčný program predpokladá, že približne 85% budú znášať podnikateľské subjekty a zvyšnú časť finančných prostriedkov sa získa z verejných zdrojov formou dotácií a pôžičiek v rámci Ministerstva pôdohospodárstva a Ministerstva životného prostredia, ak to umožnia pridelené prostriedky zo štátneho rozpočtu.

Doložku finančných, ekonomických, environmentálnych vplyvov a vplyvov na zamestnanosť nebolo potrebné vyhotoviť.

Správa o plnení Akčného programu SR na vylúčenie spotreby látok poškodzujúcich ozónovú vrstvu na roky 2001 až 2008

1. Úvod

V záujme plnenia povinností vyplývajúcich z Montrealského protokolu o látkach, ktoré porušujú ozónovú vrstvu a jeho dodatkov ešte v roku 1996 vláda SR uznesením č. 358 zo dňa 21. mája schválila Akčný program postupného vylúčenia používania látok poškodzujúcich ozónovú vrstvu. Program bol určený na roky 1996 - 2000. V roku 2001 preto Ministerstvo životného prostredia predložilo vláde návrh nového Akčného programu SR na vylúčenie spotreby látok poškodzujúcich ozónovú vrstvu (LPOV) v rokoch 2001 až 2008 (ďalej len Akčný program). Vláda SR ho na svojom rokovaní dňa 13. júna 2001 schválila uznesením č. 532.
	Akčný program pozostáva z 8 kapitol a dvoch príloh. Po úvodnej kapitole, ktorej súčasťou je aj stručné zhodnotenie realizácie predchádzajúceho Akčného programu, pokiaľ ide o proces náhrady CFCs látok, zber a recykláciu a odbornú spôsobilosť, sa v druhej časti analyzuje výskyt a spotreba regulovaných látok v Slovenskej republike a rozoberajú sa trendy znižovania spotreby týchto látok. Slovenská republika dováža len povolené regulované látky, pričom spotreba týchto látok každoročne klesá. V tejto časti Akčného programu sú tiež naznačené trendy znižovania spotreby niektorých významných regulovaných látok, ktoré sa nachádzajú ako náplne v zariadeniach, pričom je zrejmý ich postupný pokles.
Akčný program sa v tretej časti venuje problematike zberu, recyklácie a regenerácie. V podmienkach SR sa ukazuje ako najvhodnejšia cesta forma poskytovania služieb na recykláciu chladív.
V ďalších kapitolách sa program zaoberá analýzou servisného zabezpečenia existujúcich zariadení (časť 4) a problematikou nelegálneho dovozu, resp. obchodu (časť 5). Od platnosti zákona o ochrane ozónovej vrstvy Zeme bolo preškolených cca 1100 odborne spôsobilých osôb, boli vybavené školiace strediská a z dotácie bývalého ŠFŽP bol realizovaný nákup odberových zariadení. Problémom však aj napriek tomu stále zostáva nedostatok recyklačných a odberových zariadení pre servisných pracovníkov. Problém nelegálneho dovozu sa prejavil hlavne po zákaze dovozu niektorých látok poškodzujúcich ozónovú vrstvu, ako aj zavedením poplatkovej povinnosti za dovážané látky. Na jeho zamedzenie by bolo potrebné vybaviť Slovenskú inšpekciu životného prostredia, resp. colnú správu prístrojovou technikou, aby bolo možné zabezpečiť účinnejšiu kontrolu v prípade podozrenia z nelegálneho dovozu, resp. obchodu. Zatiaľ  sa nenašli prostriedky na toto dobudovanie.
	Šiesta časť rozoberá ekonomické nároky a možnosti podpory vylúčenia regulovaných látok z troch hlavných zdrojov – Štátny fond životného prostredia, podpora formou dotácií a pôžičiek v rámci rezortu Ministerstva pôdohospodárstva SR a v rámci Programu podpory postupného vylúčenia spotreby LPOV (OZÓN). Celkové náklady na roky 2001-2008 sa odhadujú vo výške 891,5 mil. Sk. 
V siedmej kapitole je Akčný program zameraný na prácu s verejnosťou, školiace, normotvorné a výskumné činnosti a  v záverečnej, ôsmej časti sú uvedené programy konkrétnych opatrení na postupné vylúčenie látok poškodzujúcich ozónovú vrstvu. Prílohu nového Akčného programu tvoria Stratégia riadenia chlórfluórovaných uhľovodíkov zohľadňujúca technologickú a ekonomickú uskutočniteľnosť a Stratégia riadenia halónov, ktoré sa vypracovali na základe rozhodnutia strán Montrealského protokolu XI/16, resp. X/7.

	Akčný program na roky 2001-2008 zohľadňuje požiadavky novelizovaných právnych predpisov a medzinárodných záväzkov, ktorými je Slovenská republika viazaná, ako aj nové trendy a požiadavky na vylúčenie spotreby látok poškodzujúcich ozónovú vrstvu Zeme.

2. Plnenie úloh z uznesenia vlády č. 532 z 13. júna 2001
 
	Plnenie úloh uvedených v časti C predmetného uznesenia  je nasledujúce:

Úloha C.1.
ukladá ministrovi životného prostredia predkladať na rokovanie vlády správu o plnení Akčného programu a v prípade potreby Akčný program aktualizovať a dopĺňať do 30. júna 2003 a potom každé 2 roky.

Plnenie: 
Týmto materiálom sa plní úloha v roku 2003.

Úloha C.2.
ukladá ministrovi životného prostredia, ministrovi pôdohospodárstva a ministrovi hospodárstva podporovať pri prideľovaní prostriedkov zo štátnych fondov, resp. po ich transformácii z programov v pôsobnosti rezortov a podporných programov akcie zabezpečujúce vylúčenie látok poškodzujúcich ozónovú vrstvu.
termín: priebežne

Plnenie:

Na Ministerstve životného prostredia SR v rokoch 2000 a 2003 bolo spolu evidovaných 17 žiadostí v podprograme „Ochrana ovzdušia a ozónovej vrstvy Zeme, vylúčenie, kontrola a nakladanie s LPOV“.V 2. polroku 2001 bola poskytnutá dotácia firme Vladimír Marciš – Marlex, Rudina na akciu „Výmena freónového chladenia za čpavkové, II.etapa“vo výške 1 mil. Sk.
Ministerstvo pôdohospodárstva svojou dotačnou politikou a tiež prostredníctvom Štátneho podporného fondu pôdohospodárstva a potravinárstva až do jeho transformovania sa podporovalo realizáciu opatrení na vylúčenie LPOV aj v rokoch 2001 a 2002. Podpora formou dotácií cez MP SR je účinná a zodpovedá doterajším zvyklostiam na prideľovanie dotácií. Táto podpora je využívaná nielen na nákup nových chladiacich zariadení, ale tiež na prestavbu jestvujúcich zariadení výmenou chladiacich okruhov alebo výmenou chladív v existujúcich okruhoch nasledovnými formami:
-    dotáciou do 40 % z ceny zariadenia,
-	pôžičkou v hodnote do 70 % z ceny zariadenia so 4 % úrokom na 4 roky.
Rezort MP SR v roku 2001 na podporu modernizácie technologických ( chladiarenských a dojárenských ) zariadení, v rámci  ktorých sa vylúčilo aj používanie LPOV, poskytol formou dotácií 78 mil.Sk a v roku 2002 to bolo 21 mil.Sk.
Program postupného vylúčenia spotreby látok poškodzujúcich ozónovú vrstvu (program OZÓN), ktorý bol schválený uznesením vlády SR č. 137/2000, v rámci podpory malého a stredného podnikania, rozdelil doteraz celkove 7 405 900 Sk. Vyhlasovateľom programu bolo ministerstvo, vykonávateľom bola Slovenská záručná a rozvojová banka, š. p. ú., Bratislava. Komisia pre posudzovanie projektov dňa 17. decembra 2002 rozhodla o zrušení rozhodnutia prideliť finančné prostriedky pre dvoch žiadateľov, ktorí nesplnili podmienky poskytnutia. Na tieto projekty boli určené prostriedky vo výške 4 343 tis. Sk. Program Ozón v rokoch 2001 a 2002 nedostal zo štátneho rozpočtu pridelené žiadne prostriedky. V predchádzajúcich rokoch boli na  Program Ozón zo štátneho rozpočtu  schválené finančné prostriedky v sume 7 mil. Sk (r. 1998) a dvakrát po 10 mil. Sk (r. 1999 a 2000). Nakoľko nebolo v plnej miere  vyčerpaných 7 mil. Sk, ďalšie prostriedky neboli uvoľnené. Na základe všeobecnej výnimky z časového použitia rozpočtových prostriedkov a výnosov z nich, udelenej ministrom financií Slovenskej záručnej a rozvojovej banke v roku 1997 listom číslo 4465/97/52 a aktualizovanej v roku 2001 listom číslo 3752/2001-62, sa výnosy z prostriedkov štátneho rozpočtu na podporu malého a stredného podnikania použili na program Ozón.
Vzhľadom na skutočnosť, že u malých a stredných podnikateľov sa nachádza podľa analýzy ešte značné množstvo zariadení s obsahom regulovaných látok (s náplňou približne 80 - 90 ton chlórfluórovaných chladív – typ CFC) je potrebné v programe pokračovať a na program vyčleňovať zo štátneho rozpočtu požadované finančné prostriedky (10 mil. Sk ročne počas trvania schémy minimálnej štátnej pomoci). Podľa zákona č. 231/1999 Z. z. o štátnej pomoci v znení zákon č. 434/2001 Z. z. od 18. 4. 2002 možno poskytnúť štátnu pomoc len v súlade so smernicami EÚ upravujúcimi túto oblasť. 
Program podpory OZÓN môže byť v zmysle smerníc EÚ realizovaný dvoma spôsobmi, a to ako schéma štátnej pomoci alebo ako schéma minimálnej štátnej pomoci. Po vzájomných diskusiách s Úradom pre štátnu pomoc o štruktúre schémy, ktorá svojim obsahom a zameraním patrí medzi veľmi úzko špecifické programy a oprávnené náklady sa pohybujú vo väčšine prípadov okolo 1 mil. Sk , bolo odporučené, aby v záujme zjednodušenia bol tento program podpory realizovaný ako program minimálnej štátnej pomoci. Takto upravený program OZÓN ministerstvo dá zaregistrovať na Úrade pre štátnu pomoc. Súčasne navrhujeme pre schému OZÓN použiť nevyčerpané prostriedky z programu Ozón (4 343 tis. Sk) a previesť tieto prostriedky na účet dofinancovania programov MŽP SR.

3. Spotreba látok poškodzujúcich ozónovú vrstvu Zeme v rokoch 2001 a 2002

Podľa úprav Montrealského protokolu a jeho Londýnskeho dodatku spotreba kontrolovaných látok skupiny A I (plnofluórochlórované uhľovodíky), skupiny A II (halóny), skupiny B I (ďalšie plnofluórochlórované uhľovodíky), skupiny B II (tetrachlórmetán) a skupiny B III (1,1,1-trichlóretán) v Slovenskej republike od 1. januára 1996 má byť nulová. Používať sa smú len látky zo zásob, recyklované alebo regenerované. Výnimka je možná len pre použitie týchto látok na laboratórne a analytické účely. Táto výnimka je čiastočne obmedzená, keď tieto látky sa nemôžu používať na stanovenie ropných látok vo vode, stanovenie smoly v cestných materiáloch a na odobratie odtlačkov prstov.  Skutočná spotreba regulovaných látok podľa dovozu látok realizovaných na základe udelených licencií v zmysle § 4 zákona č. 76/1998 Z. z. o ochrane ozónovej vrstvy Zeme vo východiskových rokoch a  rokoch 1995 – 2002 je uvedená v tabuľke č. 1 v prílohe, vrátane dovozu použitých, recyklovaných alebo regenerovaných látok a látok, ktoré sa používajú ako surovina. Tabuľka č. 2 v prílohe uvádza spotrebu kontrolovaných látok podľa požiadaviek Montrealského protokolu. Z tabuliek vyplýva, že Slovenská republika v rokoch 2001 a 2002 doviezla  kontrolované látky zo skupín A I a B II len  pre analytické a laboratórne účely, na ktoré bola do konca roka 2001 všeobecná výnimka. V roku 2002 museli dovozcovia získať od odberateľov prehlásenie, že látky sa nepoužijú na horeuvedené obmedzenia všeobecnej výnimky.
Zberný systém a regenerácia chladív sa nepodarilo rozvinúť na širokom základe, aj keď sa v predchádzajúcich rokoch vytvorili legislatívne a odborné podmienky (prijal sa zákon a vykonávacia vyhláška, vyše 1100 servisných pracovníkov získalo osvedčenie o odbornej spôsobilosti). Doteraz sa chladivá len recyklovali v malom množstve a bez medzičlánku – zberného strediska. Trend vo svete sa tiež uberá smerom k recyklácii s orientačným zisťovaním kvality chladiva. Regenerácia sa uplatňuje len pri jednorázových väčších množstvách vo väčších zariadeniach. V roku 2001 Ministerstvo životného prostredia  SR financovalo projekt: "Experiment zberu a recyklácie látok poškodzujúcich ozónovú vrstvu Zeme" . Projekt preukázal možnosť recyklácie na Slovensku za predpokladu jej podpory z environmentálnych programov.
Novelizáciou § 45 zákona č. 223/2001 Z. z. o odpadoch v znení neskorších predpisov sa zmenil komoditný sektor "spotrebná elektronika" na komoditný sektor "elektrické a elektronické zariadenia". Takto upravený sektor zahŕňa aj bielu techniku a znamená to, že od 1. 1. 2004 bude možné využívať na podporu zberu, recyklácie látok a zneškodňovania výrobkov s látkami poškodujúcimi ozónovú vrstvu aj  finančnú podporu z prostriedkov Recyklačného fondu.
	
4. Záver

Slovenská republika v rokoch 2001 a 2002 splnila záväzky vyplývajúce pre ňu z Montrealského protokolu a jeho dodatkov (Londýnskeho, Kodanského, Montrealského a Pekinského). Právne prostredie (zákon č. 76/1998 Z. z. o ochrane ozónovej  vrstvy Zeme v znení zákona č. 408/2000 Z. z. a nadväzujúca vykonávacia vyhláška MŽP SR č. 283/1998 Z. z. v znení vyhlášky MŽP SR č. 437/2002 Z. z.) spolu so štátnou finančnou podporou niektorých aktivít (program Ozón, dotácie a pôžičky z  Ministerstva pôdohospodárstva apod.) umožní plniť úlohy Akčného programu aj v budúcich rokoch.